CELEX: 62010TN0501
Language: lt
Date: 2010-10-22 00:00:00
Title: Byla T-501/10: 2010 m. spalio 22 d. pareikštas ieškinys byloje TI Media Broadcasting ir TI Media prieš Komisiją

18.12.2010   
            
            
               LT
            
            
               Europos Sąjungos oficialusis leidinys
            
            
               C 346/53
            
         2010 m. spalio 22 d. pareikštas ieškinys byloje TI Media Broadcasting ir TI Media prieš Komisiją
   
   (Byla T-501/10)
   ()
   2010/C 346/104
   Proceso kalba: italų
   
      Šalys
   
   
      Ieškovės: Telecom Italia Media Broadcasting Srl (TI Media Broadcasting) (Roma, Italija), Telecom Italia Media SpA (TI Media) (Roma, Italija), atstovaujamos advokatų B. Caravita di Toritto, L. Sabelli, F. Pace, A. d'Urbano
   
      Atsakovė: Europos Komisija
   
      Ieškovių reikalavimai
   
   
               —
            
            
               Pripažinti, kad ginčijamas sprendimas neteisėtas ir jį panaikinti tiek, kiek juo leista SKY dalyvauti „skaitmeninio dividendo“ konkurse.
            
         
               —
            
            
               Nepatenkinus pirmojo reikalavimo, nurodyti Komisijai: i) nurodyti, dėl kurios konkurso dalies SKY gali pateikti paraišką; ii) draudimą penkerius metus naudoti mokamos televizijos dažnius pradėti taikyti ir įgytoms pagal susitarimus, sudarytus su jau veikiančiais operatoriais ar naujais rinkos dalyviais.
            
         
               —
            
            
               Priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Šioje byloje bendrovės ieškovės prašo panaikinti 2010 m. liepos 20 d. Komisijos sprendimą Nr. C(2010) 4976 (toliau — sprendimas), kuriuo iš dalies pakeistas 2003 m. balandžio 2 d. sprendimo (byla COMP/M.2876) priede išdėstytų Įsipareigojimų 9.1 straipsnis, kuriame Komisija pripažino, jog koncentracija, kuria siekta įsteigti „SKY Italia“ (toliau — SKY), yra suderinama su bendrąja rinka ir EEE susitarimu.
   Šiuo atžvilgiu pažymėtina, kad pagal šį straipsnį SKY privalėjo atlaisvinti analoginio bei skaitmeninio transliavimo dažnius ir įsipareigojo nevykdyti jokios veiklos skaitmeninėje antžeminėje platformoje nei kaip tinklo operatorius, nei kaip turinio teikėjas iki 2011 m. gruodžio 31 dienos. Ginčijamu sprendimu Komisija patenkino SKY prašymą ir leido jai dalyvauti konkurse dėl „skaitmeninio dividendo“ skyrimo ir pateikti pasiūlymą tik dėl vieno multiplekso, skirto transliuoti neužkoduotą turinį penkerius metus nuo šio sprendimo priėmimo.
   Grįsdamos savo reikalavimus ieškovės nurodo tokius pagrindus: pažeisti Tarybos reglamento (EB) Nr. 139/2004 dėl koncentracijų tarp įmonių kontrolės (1) 2, 6 straipsniai ir 8 straipsnio 2 dalis, Komisijos pranešimo dėl konkurencijos gynimo priemonių, priimtinų pagal Tarybos reglamentą (EB) Nr. 139/2004 ir Komisijos reglamentą (EB) Nr. 802/2004 (2), 74 punktas, 2003 m. balandžio 2 d. sprendimo (byla COMP/M.2876) priede išdėstytų Įsipareigojimų Nr. 14.1 straipsnis, ir SESV 102 straipsnis.
   Tiksliau, ginčijamas sprendimas priimtas piktnaudžiaujant įgaliojimais ir nemotyvuotas tiek, kiek, patenkinant prašymą, kurio turinys viršija 2003 m. sprendimo (byla COMP/M.2876) priedo 9.1 straipsnio taikymo sritį, juo leista SKY dalyvauti viešame konkurse dėl „skaitmeninio dividendo“ skyrimo.
   Be to, ieškovės tvirtina, kad atsakovė, pažeidusi esminius procedūrinius reikalavimus ir iškraipiusi faktines aplinkybes, neteisingai nustatė išskirtines aplinkybes, galinčias pateisinti iš pradžių SKY atžvilgiu nustatytų įpareigojimų pakeitimą. Visų pirma, Komisija, pateikusi argumentus dėl nagrinėjamos konkurencinės procedūros trūkumų, TI Media prilygino veikiantiems operatoriams RAI ir Mediaset, nors niekada nebuvo pranešta, kad pastaroji užima dominuojančią padėtį. Grįsdama šį obiter dictum dėl tariamai tvirtos TI Media padėties („strong position“) rinkoje, Komisija rėmėsi klaidingu Sprendimo 544/07/CONS aiškinimu ir visiškai neatsižvelgė į rinkos tyrimo rezultatus.
   Galiausiai ieškovės teigia, kad sprendimas neteisėtas dėl neatlikto tyrimo ir motyvavimo stokos, nes, kiek tai susiję su sutarties sudarymo kriterijų nustatymu, jis grindžiamas neteisingu ir klaidinančiu Sprendimų 181/09/CONS ir 427/09/CONS turinio aiškinimu. Iš tiesų, priešingai, nei tvirtina Komisija, šiuose sprendimuose sutarties sudarymo kriterijai apibrėžti pagal dažnių dalis (A, B ir, pasirinktinai, C), neišskiriant nacionalinių operatorių pagal kategoriją ir visų pirma neapibrėžiant TI Media kaip vertikaliai integruoto operatoriaus.
   
      (1)  OL L 24, p. 1.
   
      (2)  OL C 267, 2008 10 22, p. 1.